Mihail 1374-ben tett újabb próbálkozást, újból Uglics és Torzsok ellen vonult, mire válaszul Dmitrij szinte valamennyi északkeleti orosz fejedelmet mozgósította a válaszcsapásra. A litvánok csak a szmolenszki fejedelem birtokait dúlták fel, tényleges segítséget nem adtak. Mihail Alekszandrovics kénytelen volt megadni magát, lemondott Kasinról, Dmitrij ifjabb fivérének nevezte magát és kötelezettséget vállalt a moszkvaiak segítésére a tatárok ellen. Ennek ellenére az 1380-as kulikovói csatában csak a kasini és Holm-i részfejedelmek katonái vettek részt.